b'\n_START_ARTICLE_\nValmet 361 D\n_START_SECTION_\nMalliversiot Mk1 ja Mk2\n_START_PARAGRAPH_\nVuonna 1962 lis\xc3\xa4ttiin varusteisiin kaivattu tasauspy\xc3\xb6r\xc3\xa4st\xc3\xb6n lukko sek\xc3\xa4 tuntimittari ja pehmustettu istuin. Saman vuoden aikana traktorista tuli niin sanottu kakkosmalli (MK2), ja siin\xc3\xa4 oli uusi kehittyneempi hydrauliikka. Tarjolla oli asentos\xc3\xa4\xc3\xa4t\xc3\xb6, ty\xc3\xb6nt\xc3\xb6varsitunnusteluun perustuva vetovastuss\xc3\xa4\xc3\xa4t\xc3\xb6 sek\xc3\xa4 sekoituss\xc3\xa4\xc3\xa4t\xc3\xb6. Kakkosmallissa Valmet pyrki v\xc3\xa4hent\xc3\xa4m\xc3\xa4\xc3\xa4n valmistuskustannuksia, joten Boschin ruiskutusj\xc3\xa4rjestelm\xc3\xa4 vaihdettiin edullisempaan Simms-merkkiseen ja s\xc3\xa4hk\xc3\xb6j\xc3\xa4rjestelm\xc3\xa4 Lucakseen. Moottorissa ei juuri muita muutoksia tapahtunut, paitsi ruiskutusj\xc3\xa4rjestelm\xc3\xa4n vuoksi jakop\xc3\xa4\xc3\xa4n valuosat ja rattaat muuttuivat. N\xc3\xa4kyvin ero ulosp\xc3\xa4in MK1- ja MK2-mallien v\xc3\xa4lill\xc3\xa4 ruiskutuslaitteen lis\xc3\xa4ksi on nostolaitteen k\xc3\xa4sivipu, joka ykk\xc3\xb6smallissa on kulkusuuntaan n\xc3\xa4hden poikittain, kun se kakkosmallissa on menosuuntaan. Muita eroja on kampiakselin p\xc3\xa4itt\xc3\xa4islaakeroinnissa. Valmet 33 -, 359- ja 361 MK1 -malleissa (moottorit D-309 ja D-310) on runkolaakeriin integroitu p\xc3\xa4itt\xc3\xa4islaakeri, kun 361 MK2 -moottoreissa (A-310) l\xc3\xa4htien p\xc3\xa4itt\xc3\xa4islaakeri on erillinen. Integroitua p\xc3\xa4itt\xc3\xa4islaakeria voi olla valmistuksen loppumisen vuoksi eritt\xc3\xa4in vaikea l\xc3\xb6yt\xc3\xa4\xc3\xa4 nykyp\xc3\xa4iv\xc3\xa4n\xc3\xa4, varsinkaan STD-kokoisena._NEWLINE_Yleisesti D-309- ja D-310-moottorit ovat hyvin samankaltaisia. N\xc3\xa4iss\xc3\xa4 moottorimalleissa ruiskutusj\xc3\xa4rjestys on erilainen ja mm. jakop\xc3\xa4\xc3\xa4n suurimmassa rattaassa yhden hampaan ero lukum\xc3\xa4\xc3\xa4r\xc3\xa4ss\xc3\xa4, mik\xc3\xa4 voi aiheuttaa tiet\xc3\xa4m\xc3\xa4tt\xc3\xb6m\xc3\xa4lle moottorinkorjaajalle ongelmia. Muut osat ovat hyvinkin vaihtokelpoisia kesken\xc3\xa4\xc3\xa4n._NEWLINE_Valmetin 361 D -mallia valmistettiin Suomessa kaiken kaikkiaan 14\xc2\xa0796\xc2\xa0kappaletta.\n_START_SECTION_\nUusi malli 1965\n_START_PARAGRAPH_\nSeuraajastaan Valmet 565:st\xc3\xa4 361-mallin erottaa parhaiten pienemm\xc3\xa4st\xc3\xa4 takarenkaan (vakio)halkaisijasta (24" vrt. 32"), etus\xc3\xa4leik\xc3\xb6st\xc3\xa4 sek\xc3\xa4 istuimesta.'